Husker du den voldsomme historie om en 21-årig afghaner, som politiet midt i september hentede i Vridsløselille Fængsel og iførte en moderne spændetrøje, en såkaldt bodycuff, med fuld fiksering af hænder, arme, ben, knæ og ankler, inden de kørte ham til Roskilde Lufthavn og satte ham på et fly mod Kabul i Afghanistan?

I fængslet var det lykkedes den 21-årige et sluge et lille barberblad på ca. 3x4 mm. Men efter en opringning til en speciallæge på Rigshospitalet besluttede den medfølgende læge, at tvangsudsendelsen godt kunne fortsætte. Oppe i flyet fik den 21-årige yderligere strammet remmene i bodycuffen og blev desuden spændt fast til flysædet med en ekstra rem på grund af sin modstand mod tvangsudsendelsen.

Med til historien hører, at da flyet kom til Kabul, afviste de afghanske myndigheder at modtage ham, fordi han højlydt bekendtgjorde, at han var blevet kristen og ateist, hvorfor de ledsagende 13 danske betjente måtte tage den 21-årige med retur til Danmark.

Selv om der foruden den 21-årige kun var en afghansk familie på tre personer, der også skulle hjemsendes til Kabul, havde politiet chartret et fly med mindst 180 sæder.

Læs også: Afghanistan drukner i hjemsendte

Information har efter halvanden måned fået aktindsigt hos National Udlændingecenter (NUC) under Rigspolitiet i politiet samlede udgifter til udsendelsen, som i forhold til den 21-årige endte som en total fiasko.

I alt har politiet betalt 1.040.000 kroner for udsendelsen, fremgår det af aktindsigten. Med i beløbet er ud over chartringen af flyet, udgifter til den medfølgende tolk og medfølgende læge også de udgifter, politiet har haft i forbindelse med, at en medarbejder fra Rigspolitiet dagen i forvejen var rejst til Kabul for at forberede modtagelsen af de afviste asylansøgere.

I et aktuelt svar til Folketinget har udlændingeminister Inger Støjberg med henvisning til Rigspolitiet forklaret, hvorfor der var chartret så stort et fly til at udsende så få personer.

Det er således ifølge svaret kun »undtagelsesvist«, at politiet anvender chartrede fly. Men da politiet fire gange tidligere havde forsøgt at få den 21-årige hjemsendt med almindeligt rutefly, og alle fire forsøg var gået i vasken »grundet udlændingens adfærd«, som det udtrykkes i svaret til Folketinget, havde politiet denne gang valgt at chartre.

Oprindelig skulle udsendelsen midt i september også havde omfattet i alt 13 afviste afghanere samt et følge på i alt 26 betjente foruden tolke, en læge og en repræsentant for Folketingets Ombudsmand. Men inden afgangen viste det sig, at ni af afghanerne enten var forsvundet eller havde fået deres udrejsefrist udsat.

Ifølge aktindsigten har Frontex – det europæiske grænseagentur – givet tilsagn om at dække »omkostningerne forbundet med udsendelsen.«

»Det er helt rimeligt, at mennesker, der har fået afslag på asyl, udsendes,« siger Johanne Schmidt-Nielsen (EL) og fortsætter:

»Jeg anerkender også, at det er yderst kompliceret at få Afghanistan til at tage imod dem. Det er også klart, at udsendelserne skal foregå på en menneskelig og ansvarlig måde, og at ressourcedelen selvfølgelig er et mindre spørgsmål. Ikke desto mindre synes jeg, at det må være muligt at samle flere mennesker på et fly, også selv om nogle falder fra i sidste øjeblik.«

Læs også: Et barberblad i halsen